Papersnake/gushiwen huggingface dataset:
重游清虚庵
董嗣杲（宋代）

夏初曾历此，信宿强舍去。
及其还城中，旅琐若羁驭。
凉秋复过时，又坐题诗处。
黄冠苦相佞，往往多过誉。
且谓笔力遒，真得鬼神助。
但将虚名污不具实眼觑。顾予欲栖止，
未有抛茅据。难忘整屐游，
赢得寘浮虑。地旷寘仙源，
野步岂宜遽。且须穷嵌岩，
何在事啖茹。只酌神泉清，
垢净不待滤。拨云峰下石，
晚霁且箕踞。
客中呈苏元易并示隼儿
王邦畿（明代）

草生堂砌烟皆绿，梅借晴光色自增。长路随行怜稚子，旅怀同住喜良朋。

十年屏迹同圆月，此夜寒斋共一灯。西望越云最高处，名山惭愧未能登。
陵上
胡仲参（宋代）

身为功名役，因思队者贤。
只行山后路，羞过钓台前。
止宿寮
赵蕃（宋代）

虽云居异方，政自生同宇。
不但撷园蔬，仍须催酿黍。
澄清轩
黄裳（宋代）

开轩何处野塘清，静见蒲鱼作队行。亦似养源知物理，始能游刃到民情。

虽非渺渺鉴湖阔，岂少亭亭秋月明。多谢松庭无外事，不教风浪此中生。
知宗赠驴肉以膰肉酬之
王十朋（宋代）

不骏于乘合见烹，铃斋指动荷分羹。区区膰肉非相报，正恐公为孔子行。
王应爵侍御家园八景 其八 味菜园
王鏊（明代）

抱瓮灌荒畦，采掇恒在手。何相莫予欺，予膎动三九。
君门行
李希圣（清代）

枝强干弱鹿为马，舜放尧囚龙作鱼。苍梧山深鬼啸雨，当殿无作群臣趋。

夜郎供奉古别离，拾遗杜鹃再拜诗。苕苕君门门九闺，泪尽心摧君岂知。
转调踏莎行（上巳道中作）
陈亮（宋代）

洛浦尘生，巫山梦断。旗亭烟草里，春深浅。梨花落尽，酴醿又绽。天气也似，寻常庭院。

向晚情怀，十分恼乱。水边佳丽地，近前细看。娉婷笑语，流觞美满。意思不到，夕阳孤馆。
旅兴（四十首）
刘基（明代）

穷巷屏人迹，开门见青山。
青山似故乡，客子何当还。
蟪蛄日夜鸣，绿树亦已殷。
白日驶西征，浮云不可攀。
安得生羽翼，奋飞出玄间。¤
九日寄秦觏
陈师道（宋代）

疾风回雨水明霞，沙步丛祠欲暮鸦。
九日清尊欺白发，十年为客负黄花。
登高怀远心如在，向老逢辰意有加。
淮海少年天下士，可能无地落乌纱。
泺州
黄曾（清代）

翠岩如画护重城，亭堠无烟久洗兵。路入临榆疑塞尽，水经孤竹觉流清。

猎鱼队小寻西堰，射虎山高问北平。风雪一鞭归未得，海天愁煞暮笳声。
虞美人
赵孟頫（元代）

池塘处处生春草。芳思纷缭绕。醉中时作短歌行。无奈夕阳、偏旁小窗明。

故园荒径迷行迹。只有山仍碧。及今作乐送春归。莫待春归、去后始知非。
府治辟镇越堂得坡翁诗石于草棘间
张侃（宋代）

功名蚊成雷，文华珠媚川。作意每中辍，要当付自然。

谁知蝇头表，不似诗句传。鉴湖生光彩，坡翁真谪仙。
常州旅宿
郭文（魏晋）

堤边流水高于城，摇摇孤艇如空行。
欲晴未晴小雨外，断虹落日争鲜明。
峨峨塔势远凌汉，隐隐雁行斜堕汀。
游人夜向酒楼宿，月明风冷吴歌清。
端午内中帖子词·太上皇后阁
王珪（宋代）

浮云仙殿切昭回，甘露通宵滴玉杯。
金锁才开团扇入，圣神天子问安来。
夜寒大风汹汹不能寐用前韵作一首
程俱（宋代）

朔风如长兵，犀兕贯七属。寥寥挟霜露，浩浩入空曲。

羁禽无安巢，冻兽吼冰谷。枯摧卵压山，石走尘飞曲。

终朝恣飘鼓，众窍如歌哭。客怀正无聊，默念叹鸿鹄。

穷愁巧相寻，夜气恐将梏。羲娥不我待，始姤今已复。

黄昏歌苦寒，达旦几翻覆。悲蛩尚啾喧，饿鼠时踯躅。

青编置床头，芸竹有馀馥。枯肠浪自苦，无食安能续。

平生仅识字，无地寄双足。呼僮屏书眠，传记真举烛。
遣兴四首
廖行之（宋代）

贱宜人弗齿，贫遣日劳心。
不著新诗句，春愁那可禁。
出知湖州
王介（宋代）

吴兴太守美如何，太守从来恶祝蛇。生若不为上柱国，死时犹合替阎罗。
题高房山山水
吴宽（明代）

燕南蹙翠维房山，高公昔者生其间。
戏拈画笔少明豁，玉女峰亚垂烟鬟。
积雨初收隔春树，望见人家鸣边住。
亦知中有王维诗，行到水穷无觅处。
冬
翁洮（唐代）

寂寂栖心向杳冥，苦吟寒律句偏清。云凝止水鱼龙蛰，

雪点遥峰草木荣。迥夜炉翻埃烬色，天河冰辗辘轳声。

归飞未得东风力，魂断三山九万程。
东渡早梅一树，岁华如雪，酣赏成咏
羊士谔（唐代）

暇日留□事，期云亦□开。乡心持岁酒，津下赏山梅。

晚实和商鼎，浓香拂寿杯。唯应招北客，日日踏青来。
立春帖子 其三 太上皇帝阁
周必大（宋代）

字缕黄金胜，酥□白玉盘。不须誇百巧，百□□□□。
浮邱山
方信孺（宋代）

碧海何年已变田，空传双舄旧时仙。
乘风欲挹浮邱袖，同访朱明别洞天。
杨圣可棋集余方归自桃源不及预次韵
楼钥（宋代）

屏处尤便野性慵，故人何幸总相逢。
赋归敢慕陶彭泽，自免犹睎邴曼容。
棋酒交欢情正洽，江山得助景方浓。
嗟余误入桃源去，总路满城闻晚钟。
久雨似有晴意继而复阴作望晴
李弥逊（宋代）

一夜翻河浇丽沟，平明山霭欲全收。
正疑礎润云生足，直怕天明日探头。
倏忽去来观聚蚁，现前起灭悟浮沤。
占晴不问黄衣使，已向鸟乌声际求。
送子都兄赴建康粮料三首
李洪（宋代）

三年待次喜瓜期，别酒春风劝一卮。
欲试发硎稽古力，稍从连茹中兴时。
徒劳人耳犹州县，可识荆兮复别离。
深念对床听夜雨，情怀作恶不成诗。
黄龙三关颂 其一 我手何似佛手
耶律楚材（元代）

称头斤两须端的，短少毫釐不可欺。函关辨认合同券，未肯轻轻放过伊。
陪新及第赴同年会
李远（唐代）

曾攀芳桂英，处处共君行。今日杏园宴，当时天乐声。

柳浓堪系马，花上未藏莺。满座皆仙侣，同年别有情。
无寐
郑刚中（宋代）

孤衾万感不能平，籍也扪心未觉盲。
疏雨过云才数点，宿酲扶梦正三更。
瘴烟侵我须教老，春物牵愁自在生。
畴曩犬鸡无寸效，如今方愧子真耕。
鹦鹉
秦韬玉（唐代）

每闻别雁竞悲鸣，却叹金笼寄此生。早是翠襟争爱惜，

可堪丹此强分明。云漫陇树魂应断，歌接秦楼梦不成。

幸自祢衡人未识，赚他作赋被时轻。
山气日夕佳
胤禛（清代）

岭衔斜照澹云收，翠霭参差晚更幽。心静随缘皆自得，情空何事可关愁？

烟鬟碧染苍茫暮，霜叶红飞烂漫秋。此际若逢陶隐士，更邀明月续佳游。
与杜清碧先生四首 其一
丁复（元代）

武夷山水先生宅，山上松声落醉眠。不废乾坤有清气，至今岩醉出神仙。

南阳诸葛吟《梁父》，西蜀扬雄草《太玄》。圣主如天明日月，九重虚席正求贤。
马塍种花翁
许棐（宋代）

东塍白发翁，勤朴种花户。盆卖有根花，价重无人顾。

西塍年少郎，荒嬉度朝暮。盆卖无根花，价廉争夺去。

年少传语翁，同业勿相妒。卖假不卖真，何独是花树。
和杨舍人咏中书省花树
张文琮（唐代）

花萼映芳丛，参差间早红。因风时落砌，杂雨乍浮空。

影照凤池水，香飘鸡树风。岂不爱攀折，希君怀袖中。
昌甫寄所和朴翁诗因亦次韵
韩淲（宋代）

长日怀贤只坐驰，炎凉谁与世推移。贫生梦枕槐柯蚁，笑杀仙巢莲叶龟。

萧瑟两峰吟和处，辛勤千里寄来时。风流是我身名事，付与刘郎歌竹枝。
留别王阳明先生
方茂夫（明代）

洛下风流已屡更，望中歧路苦纵横。轻车未见驱前辈，剩语徒纵病后生。

今古一机空自信，乾坤变眼为谁明。虚斋话转松萝日，却恨天涯盖晚倾。
田间晓竹
项安世（宋代）

稻花香里泉声滑，草露梢头日影圆。唤起东中十年梦，山阴道上早秋天。
东溪奉送景仁内翰归东都 其三
文彦博（宋代）

送君东至伊东坞，东望青嵩与白云。又向嵩云更东去，花前把酒惜离群。
墨菊
张元干（宋代）

老眼惊花暗，斜枝落纸愁。
晚来闻冷雨，幻出一篱秋。
次韵马驹父晚菊五绝
喻良能（宋代）

朔风吹冷破檀心，浥露匀铺琐碎金。
喜见鲜鲜长踊跃，只应吏部独知音。
江南曲（一作李益诗）
韩翃（唐代）

长乐花枝雨点销，江城日暮好相邀。

春楼不闭葳蕤锁，绿水回通宛转桥。
和彭路谢恩
崇宁翰林（宋代）

一经曾守十年劳，振藻今为旷世髦。凤阁风云平地奋，龙门波浪捲天高。

青钱声重鸣金赋，红杏香生茜锦袍。主圣臣贤当作颂，愧无椽笔继王褒。
怀朱备万修撰谪辽东二首 其一
孙蕡（明代）

垂老谪官瀛海上，惊闻呜咽泪沾巾。长怜偃蹇难堪俗，岂信文章解误身。

赋鵩几年留贾谊，怀沙此日吊灵均。无劳更用悲萍梗，见说皇家雨露均。
乐平道中朱门当道诗二首
王洋（宋代）

畴昔操戈列战场，人间无处避披攘。
门横官道长安堵，端为无心害虎狼。
减字木兰花（曾谹父落成小阁，次其韵）
洪适（宋代）

藩车容裔。挺挺风流追两地。粲斗分星。诗句当年汗简青。

疏帘披绣。共看横云晴出岫。新月如钩。来照琼彝醉小楼。
蕃方为纪游之诗未就知府寺簿先生宠示佳句敢辄次韵
赵蕃（宋代）

兹因谋道来，不为看山新。看山虽云新，图画犹昔人。

虚亭十日留，欲出凡几巡。隔江树差差，俯槛波粼粼。

终藉席间语，乃涤胸中尘。况兹篮舆行，攀崖陟嶙峋。

是知竹使符，不异丘壑身。世人何不察，百伪嫌一真。

而我孤拙者，崎岖聿其轃。话言听矻矻，书札胜频频。

先生今徐州，愚非欧阳陈。庶因唱酬诗，牵联诏无泯。
甘州（题戚五云云山图）
张炎（宋代）

过千岩万壑古蓬莱，招隐竟忘还。想乾坤清气，霏霏冉冉，却在阑干。洞户来时不锁，归水映花关。只可自怡悦，持寄应难。

狂客如今何处，甚酒船去后，烟水空寒。正黄尘没马，林下一身闲。几消凝、此图谁画，细看来、元不是终南，无心好、休教出岫，只在深山。
吊无为照老三首
李流谦（宋代）

记得三溪溪上春，瘦筇容我夜敲门。
一生几见此人物，十日九从师笑言。
閒得得来非有意，冷湫湫去若为论。
古山第一烟云窟，好驻高人雪月魂。
丈亭
张侃（宋代）

潮水冲沙未转清，急摇双橹似鹅鸣。须臾停橹依荒岸，草屋疏灯记夜程。
建安郡庠重彩记事
韦骧（宋代）

泮水秋深爽气全，簪绅戾止共拳拳。丹青图写三千礼，藻绘形容七十贤。

如堵聿来观盛集，采芹应有赋新篇。诸生好进公卿业，此日风流亦与传。
见雁
薛朋龟（宋代）

寒衣九月授他乡，遂见征鸿序一行。秋色未深先避雪，边声忽到又随霜。

曾愁天路罹矰缴，只想中原食稻粱。汉使不归书不系，至今塞有客沾裳。
郭朝奉挽词二首 其二
俞德邻（宋代）

世态十年别，交情奕代论。及门先倒屣，引酌定空尊。

杖屦春风语，松楸夜月魂。些成嗟已晚，江阔听啼猿。
龙云（一作僧应物诗）
韦庄（唐代）

激石悬流雪满湾，九龙潜处野云闲。欲行甘雨四天下，

且隐澄云一顷间。浪引浮槎依北岸，波分晚日见东山。

垂髯傥遇穆王驾，阆苑周流应未还。
思母
唐宙（明代）

冷落莆阳掷却杯，梦魂频绕粤王台。身无著处官为累，事不如王口懒开。

碧水丹山殊驿路，疏灯细雨各天台。慈亲跂望无虚日，拟卜明春拂袖回。
夜醉卧街
裴翛然（唐代）

遮莫鼕鼕动，须倾满满杯。金吾如借问，但道玉山颓。
西王母吟
佚名（先秦）

租彼西土。
爰居其野。

虎豹为群。
于鹊与处。

嘉命不迁。
我惟帝女。

彼何世民。
又将去予。

吹笙鼓簧中心翱翔。

世民之子。
惟天之望。
清平乐 舟窗晚眺，次外子韵
许诵珠（清代）

远山如睡。秃树苍茫里。隐约渔歌烟外起。袅袅馀音未已。

荒村三五人家。柴门多傍梅花。我欲停帆小憩，好风飞送轻槎。
淳熙七年端午帖子词·皇后合六首
崔敦诗（宋代）

翠云幕卷迎风殿，零露盘高待月台。
应上君王千万寿，霓裳吹下九天来。
散馆得春曹未补
郭之奇（明代）

六载藜灯倦，三秋兰署深。红颜吹短鬓，白眼愧华簪。

坐对浮云变，时忧末路沉。闻弦应欲坠，按剑复何心。
海棠
赵葵（宋代）

依依杨柳已藏鸦，风度莺声到碧纱。
洗尽春光边夜雨，海棠赢得雨三花。
琴月轩
刘师邵（明代）

琴中有真趣，不待徽轸全。琴中有至音，不待宫羽宣。

凭轩抚孤桐，皓月当空悬。秋高夜寥寥，万籁俱寂然。

掩抑三四声，志在太古先。栖凤翔高梧，潜蛟起重渊。

高山何峨峨，流水复涓涓。相逢尽聋俗，孰知妙入玄。

子期去已遥，牙氏终绝弦。此意当自得，勿为昧者传。
淳祐七年丁未十一月朔蔡久轩自江东提刑归抵家时三馆诸公以风霜随气节河汉下文章分韵赋诗得霜字
黄洪（宋代）

恋阙心逾赤，乘轺鬓未霜。祇家将六学，综国劄三章。

眷近花明路，风驰锦过乡。临分不成饮，相对独凄凉。
赠皎上人
黄庚（元代）

破衲和云著，何时下赤城。
高年头未白，得道骨全青。
诗思秋空阔，禅心夜月明。
何当捐世事，来结远公盟。
题传灯录
司马光（宋代）

呷著声闻酒便狂，它州浪走不还乡。
谁曾缚汝安用解，彼目无创勿误伤。
探月拾针传妄语，安居暇食赖先王。
但令时世如三代，达磨从它向面墙。
人日代客子是日立春
张继（唐代）

人日兼春日，长怀复短怀。遥知双彩胜，并在一金钗。
偈颂七十六首
释师观（宋代）

今朝四月一，结夏又在即。
若是到家人，日日是好日。
以菊花饷恽薇孙学士诗来用渊明自拟作此答之 其二十
李希圣（清代）

九锡潘文已近裁，山阳下殿诏书哀。孤臣箧有曹瞒传，永夜残灯掩泪开。
自乐昌郡溯流入郴诗
江淹（南北朝）

兹山界夷夏，天际横寥廓。
送李仲镇宰溧阳
范成大（宋代）

相逢已叹十年迟，冷淡贫交又语离。
玉笋换班通籍後，黄梅催雨送帆时。
月岩家世犹为县，金濑溪山好赋诗。
唤起酸寒孟东野，倒流三峡洗余悲。
革辙二门
释重顯（宋代）

劫火曾洞然，木人泪先落。
可怜傅大士，处处失楼阁。
德裕见过次旧所题隐轩韵谢之
周孚（宋代）

一龙一蛇玩世人，三沐三薰保家子。平时面交渠所憎，此日足音吾为喜。

高标朔雪凛松桧，妙句春波泛蘋芷。共惊骐骥甘伏枥，谁言嫱施羞倚市。

袖中漫刺不复惜，自笑衰翁安致此。穷途相从蕙增叹，老语未尽罍先耻。

要令清明遍奴隶，勿使光芒杂泥滓。一杯属子须勉旃，爱莫助之吾老矣。
唐乐府十首。吊西人
刘驾（唐代）

河湟父老地，尽知归明主。将军入空城，城下吊黄土。

所愿边人耕，岁岁生禾黍。
醉后忆山中故人（一作故人山中）
王建（唐代）

花开草复秋，云水自悠悠。因醉暂无事，在山难免愁。

遇晴须看月，斗健且登楼。暗想山中伴，如今尽白头。
试建溪新茶次元述韵
葛胜仲（宋代）

舶舟初出建溪春，红笺品题苞蒻叶。低昂轻重如美人，等衰铢较知难躐。

格高玉雪莹衷肠，品下膏油浮面颊。太丘胸中有泾渭，包裹携来充博帖。

稍发下驷已惊眼，香味高奇光炜晔。不肯花前杀风景，凭花为谢穿花蝶。

更看正紫小方圭，价比连城真称惬。病渴羌人洗烦滞，好睡兼旬便愁摄。

异时风流贵公子，喜悦藏珍令口嗫。莫辞七椀搅枯肠，有酒沽君夜烧蜡。
送友人宰湘阴
李端（唐代）

从宦舟行远，浮湘又入闽。蒹葭无朔雁，柽栝有蛮神。

传吏闲调象，山精暗讼人。唯须千树橘，暂救李衡贫。
新津道中
晁公溯（宋代）

野绿平如案，松青润更加。
两岐惟有麦，一县已无花。
日色深迷雾，江流浅见沙。
平生爱春事，忽复过年华。
寄卫太常二首
苏泂（宋代）

祖世多生契，门墙半面人。
若为资巨岳，不敢望洪钧。
千载今如此，诸公迹易陈。
江河须到海，松柏不胜春。
夜凉
刘子翚（宋代）

茅舍萧萧暑雨余，夜凉清若在冰壶。
一窗月上杉篁影，便是人间水墨图。
逢侠者
钱起（唐代）

燕赵悲歌士，相逢剧孟家。
寸心言不尽，前路日将斜。
燕河南府秀才得生字
韩愈（唐代）

吾皇绍祖烈，天下再太平。诏下诸郡国，岁贡乡曲英。

元和五年诸，房公尹东京。功曹上言公，是月当登名。

乃选二十县，试官得鸿生。群儒负己材，相贺简择精。

怒起簸羽翮，引吭吐铿轰。此都自周公，文章继名声。

自非绝殊尤，难使耳目惊。今者遭震薄，不能出声鸣。

鄙夫忝县尹，愧栗难为情。惟求文章写，不敢妒与争。

还家敕妻儿，具此煎炰烹。柿红蒲萄紫，肴果相扶檠。

芳荼出蜀门，好酒浓且清。何能充欢燕，庶以露厥诚。

昨闻诏书下，权公作邦桢。文人得其职，文道当大行。

阴风搅短日，冷雨涩不晴。勉哉戒徒驭，家国迟子荣。
送张子宓分教澧阳
楼钥（宋代）

澧阳渺何许，远在天尽头。顷为郡楼记，图志不可求。

王侯录故实，颇亦费冥搜。忠以申明著，学有车公优。

外挹兰江水，下俯仙明洲。读书记群玉，采药思浮丘。

况得子厚语，谓冠汉南州。见谓颇详尽，丰碑照城陬。

可怜城与楼，百姓不知修。乃知尚有遗，家传载邺侯。

张君将客授，盖尝叙其由。为我谢澧人，聊以遮前羞。

君家世为儒，青箱袭箕裘。太玄洎潜虚，探赜深可钩。

君才兼数器，博洽谁与俦。南庙推第一，雕鹗快九秋。

得官愈嗜学，手抄不能休。馆殿要人物，众宝登琳璆。

演纶及视草，如君真胜流。兰芷生颜色，暂烦为远游。

君方俟瓜时，相依意绸缪。樽酒接从容，诗篇更唱酬。

论文究今昔，析理到孔周。老我澹无伴，掺袪不容留。

别乘澹庵子，倾盖当相投。公馀文字饮，能思故人不。
幽居
陆游（宋代）

面面秋山拥翠屏，天留三亩著云扃。
迎霜南阜枫林赤，饱雨西村菜甲青。
散策人惊衰後健，浩歌自觉醉中醒。
凌烟冠剑应无尔，布帽裙襦老管宁。
诉衷情
魏承班（五代）

高歌宴罢月初盈，诗情引恨情。烟露冷，水流轻，

思想梦难成¤

罗帐袅香平，恨频生。思君无计睡还醒，隔层城。

春深花簇小楼台，风飘锦绣开。新睡觉，步香阶，

山枕印红腮¤

鬓乱坠金钗，语檀偎。临行执手重重属，几千回。

银汉云情玉漏长，蛩声悄画堂。筠簟冷，碧窗凉，

红蜡泪飘香¤

皓月泻寒光，割人肠。那堪独自步池塘，对鸳鸯。

金风轻透碧窗纱，银釭焰影斜。欹枕卧，恨何赊，

山掩小屏霞¤

云雨别吴娃，想容华。梦成几度绕天涯，到君家。

春情满眼脸红消，娇妒索人饶。星靥小，玉珰摇，

几共醉春朝¤

别后忆纤腰，梦魂劳。如今风叶又萧萧，恨迢迢。
天宝宫词十二首寓感（《草堂雅集》题云“唐
顾德辉（元代）

天宝鸡坊宠贾昌，宫中蝴蝶上钗梁。
锦绷昼浴天骄子，绛节朝看王大娘。
芍药金栏开内苑，蒲萄玉盏酌西凉。
月支十万资胭粉，独有三姨素面妆。¤
饯枯木成老赴南华之命
释德洪（宋代）

正中妙叶如何会，罗仙隐身露衣带。芙蓉克家桐城孙，海上閒名闻至尊。

天书夜到道林宫，大钟横撞山𤤮珑。山容光泽鸟声乐，一番佳气生岩丛。

曹溪宝林甲天下，楼观翔空盘万瓦。梦中先已逢祖师，异世曾同香火社。

人言骨清辟瘴雾，隘词一律撩人怒。大阳直裰果有灵，所至自有天龙护。

寄语山头锡杖泉，久枯遽涌宁非天。老师不作奇特想，已脱圣凡情量缠。
观海
李恩祥（清代）

到此我方信，江河一勺多。楼通三岛路，日浴五更波。

风雨孤帆远，乾坤万象罗。侧闻天使下，且住问鼋鼍。
次韵陈久道秋雨书事二首 其二
刘才邵（宋代）

萧萧凉气增，发兴殊不恶。长烟拂秋晕，小雨滑溪涸。

夜长虫语乏，池冷莲衣落。崇兰媚深静，晚菊甘寂寞。

寒姿晓更鲜，芳气初不索。譬彼幽闲女，静饰保纤弱。

又如耿介士，逸志卑燕雀。无心竞纷华，何处生陨穫。

知君深悟此，高歌写真乐。悠然脱尘鞅，寸田本恢廓。
咏史诗 西园
胡曾（唐代）

月满西园夜未央，金风不动邺天凉。高情公子多秋兴，更领诗人入醉乡。
自维扬回真州
沈大椿（宋代）

青蒲短短柳斜斜，入眼新愁乱莫遮。
雨润固应宜笋蕨，风饕端不贷莺花。
春来止酒常因病，客裹逢人祗问家。
安知扁舟下荆水，一归老我旧生涯。
兰防即事 其二
董正官（清代）

虎寮马隘设防闲，半似沙喃逼内山。番害数从溪径出，庄屯都内瓦楼环。

牢穿莫惜亡羊补，虞备何嫌即鹿艰。丁壮甲田资保聚，石垣应在众擎间。
再经江原县有作
赵抃（宋代）

徙命乘轺入锦川，岷沱寒霁好人烟。弹琴旧治俄三政，持斧重来未十年。

欲去民忧同乐只，敢孤朝寄独恬然。邑城东望踟蹰久，魏阙天遥里数千。
题张公明赏晴轩
汪藻（宋代）

端居有何好，名与胜会并。人生岂长闲，天宇不屡晴。

邂逅风日岂，一醉万事轻。君家大父客，诗如九韶鸣。

浮春散无垠，揽取造物惊。坐令绿野堂，岌嶪睢阳城。

风流被三世，诸郎未惭卿。开轩著尊酒，报答千花明。

饮罢遣客休，仰空看云行。是中有岂处，遑恤身后名。

宁为秋雨叹，更作秋虫声。
与刘景玉安固泛舟
徐淮（明代）

云平水暖鱼吹浪，雨润泥香燕啄花。
着面东风浓似酒，扁舟流过白鸥沙。
雪后寄子颐
王荫槐（清代）

径僻随鸦步，亭高俯雁群。风回陡山雪，天暗妇湖云。

转漕纡时策，防河异昔闻。美人寒倚枝，空谷欲何云。
韩持国遗洛笋
梅尧臣（宋代）

龙孙春吐一尺牙，紫锦包玉离泥沙。
金刀璀错截嫩节，铜驰不泥大梁赊。
持寄韩郎绿蒲束，莫令卫女苦思家。
韩郎才调偏能赋，分饷唯思楚景差。
因之善谑诵淇澳，欲学报投无木瓜。
念奴娇·天丁震怒
完颜亮（金朝）

天丁震怒，掀翻银海，散乱珠箔。六出奇花飞滚滚，平填了、山中六壑。皓虎颠狂，素麟猖獗，掣断真珠索。玉龙酣战，鳞甲满天飘落。谁念万里关山，征夫僵立，缟带占旗脚。色映戈矛，光摇剑戟，杀气横戎幕。貔虎豪雄，偏裨真勇，非与谈兵略。须拼一醉，看取碧空寥廓。
答陈君佐戏吟
孔平仲（宋代）

与君居两邦，如隔万里道。相从得旬日，所恨太不早。

清谈已解忧，大笑时绝倒。赠我以古风，应手拾瑰宝。

间亦藏戏言，顾我欲高蹈。答之以不答，羡子富文藻。

沧溟在人外，中有群仙岛。相约逍遥游，餐霞食瑶草。
鹦鹉灭火
刘义庆（南北朝）

有鹦鹉飞集他山，山中禽兽辄相贵重，鹦鹉自念：虽乐不可久也，便去。后数日，山中大火。鹦鹉遥见，便入水濡羽，飞而洒之。天神言：“汝虽有志，意何足云也。”对曰：“虽知不能，然尝侨居是山，禽兽善行，皆为兄弟，不忍见耳。”天神嘉感，即为灭火。
招朱法曹赵宰赵予野饮
陈造（宋代）

秦邮望仪真，相与不三驿。
仕学四十年，此地几旅食。
寓公芹泮四，十九尽亲识。
兹游最奇传，诗坛许投迹。
每当觞咏间，不盖忻颊赤。
赤手桃虓虎，空弮抗雄戟。
四盼号猿手，未敢箭锋直。
排日有胜践，尚恐坐岑寂。
才卷俯江帐，复蜡东园屐。
小奚费收攗，巨橐珍的历。
摩挲归装富，足容傲侯伯。
自公置簿领，来作一笑适。
表表三英粲，各各万夫特。
揆予自侨寓，人诧有此客。
风烟入挥毫，江山皆动色。
尚友古所贪，解后归来得。
今朝乡思动，招邀话暌隔。
非复向轩豁，但有新凄恻。
吟诗尚尔工，把酒不能吃。
县知短长亭，小蓬云月白。
还应蘧蘧梦，蜚堕清江侧。
柬陈南园
翁森（宋代）

自昔贤哲士，遭运每多屯。
世途自屈曲，难揉胸轮囷。
终夜起太息，所忧非贱贫。
相望各努力，勗哉追古人。
题高都监新亭
魏野（宋代）

高氏创高亭，亭因地得名。
半空云咫尺，百里镜分明。
襟带山围云，咽喉地接京。
昼闲多待士，时静少论兵。
钟磬闻莲舍，枪旗见柳营。
吾庐正相望，不似在重城。
出郊
曾巩（宋代）

龙焙尝茶第一人，最怜溪岸两旗新。
肯分方胯醒衰思，应恐慵眠过一春。
生查子（见梅花）
王质（宋代）

见汝小溪湾，修竹连疏影。林杪动风声，惊下毵毵粉。

见汝大江郊，高浪摇枯本。飞雪密封枝，直到斜阳醒。
秫坡像赞
董筐（明代）

江湖归隐鬓星星，白水青山远世情。尊酒可能长日醉，钓丝低傍晚风清。

看云自足成幽况，垂老应知不用名。深愧当年尘上客，仓皇何事日劳形。
东轩小室即事五首·其四
曾几（宋代）

烹茗破睡境，炷香玩诗编。
问诗谁所作，其人久沈泉。
工部百世祖，涪翁一灯传。
闲无用心处，参此如参禅。
李太尉
文同（宋代）

昏雺翳紫极，横霓势光大。
妖威集凶冀，忍秽实中赖。
奸铓日增剡，谁汝触取害。
骄根愈自固，所植利孱昧。
容容彼群辅，竄伏皆鼠辈。
侧视况示敢，肯复形叹慨。
太尉汉中士，气引八极外。
岌然处大麓，天下耸风采。
自开煮饼祸，贼意已莫快。
移书沥愤胆，语激益睚眦。
罹冤卒用此，数与六九会。
基兹被沈酷，燮免乃天贷。
高忠揭万古，宇宙莫能载。
垂晶耀简策，粪土视广戒。
归来葬墝埆，祠冢兹俨在。
宏垣敞深豁，巨木森晻暧。
神灵皎如日，过者知再拜。
同愚忝郡寄，公里曰境内。
心期款举像，所顾官有碍。
精衷托明酌，举手向东酹。
寄题神山县玉兔寺
康孝基（宋代）

国朝梵刹多新额，玉兔名存四百年。
曾为皇唐黎瑞应，得于炎宋保流传。
荆山温润尝凝化，月窟精神主缺圆。
寺记废兴书异事，丰碑采摭画雕镌。
白鹤山新居凿井四十尺遇盘石石尽乃得泉
苏轼（宋代）

海国困蒸溽，新居利高寒。
以彼陟降劳，易此寝处干。
但苦江路陟，常惭汲腰酸。
矻矻烦四夫，硗硗斫层峦。
弥旬得寻丈，下有青石盘。
终日但迸火，何时见飞澜。
丰我粲与醪，利汝椎与钻。
山石有时尽，我意殊未阑。
今朝僮仆喜，黄土复可抟。
晨瓶得雪乳，暮瓮渟冰湍。
我生类如此，何适不艰难。
一勺亦天赐，曲肱有馀欢。
玉蝶泉
张圭（宋代）

仙人修炼地，玉井著神功。日月双轮见，阴阳两窍通。

可堪清澈底，那更施无穷。尚冀丹砂力，当浇尘念空。
谢杨工曹
陈与义（宋代）

借屋三间稍离尘，携书一束谩娱身。
客居最负青春好，世事空娱白发新。
造化小儿真薄相，市朝大隐亦长贫。
独无芋粟供宾客，虚辱先生赋北邻。
赠针医范秀才
戴表元（宋代）

不但针经熟，言谈语语真。
练形如铁佛，信手合铜人。
秘摄鱼千里，空飞鹤当轮。
功成倘相挟，平地脱风尘。
孟津殿下新建书堂得请赐额勉学书院恭赋
区大相（明代）

玉槛银潢接颍川，肯堂新沐帝恩偏。奏诗早擅河间誉，好学今称卫武贤。

东壁赐书光列邸，西斋留客咏初筵。游梁枚马虽能赋，何似奚斯颂鲁年。
玉照堂观梅二十首
张镃（宋代）

今夕悬知月未圆，照梅已自不胜妍。
冰姿玉色谁堪比，除是姮娥敢并肩。
水龙吟·人生何必求名
萧元之（宋代）

人生何必求名，身闲便是名高处。卧云衣袂，何因自染，修涂尘土。世路羊肠，人情狙赋，翻云覆雨。把从前旧梦，倚阑重省，休更错、添笺注。况是吾庐江上，也抵得、封侯千户。高眠闲听，邻舟渔唱，倚阑农语。休望当年，溪边俱载，隆中三顾。怕群鸥微觉，见人欲起，背人飞去。
题山水横看
范成大（宋代）

烟山漠漠水漫漫，老柳知秋渡口寒。
尽是西溪肠断处，凭君将与故人看。
上卢疏斋宪使
汪珍（元代）

翰林清切地，秉笔代王言。旦入承明庐，暮出西掖垣。

端服光朝次，壮怀厌卑喧。四骢轸远怀，作屏分雄藩。

履豨知人瘼，惊鱼念水浑。于焉穆风咏，庶以臻鱼轩。

饥禽逐天风，飘荡无时息。何如轗壈人，独抱此伊郁。

遵道谅不移，远游非所适。表表人中仙，秉心冰玉白。

度物分寸均，称材铢两密。有噣思一鸣，有翅当一刷。

上林多翘枝，欲集安所惜。
和陈图南州学石柱清名之作三首 其三
吕陶（宋代）

匠氏磨砻用力勤，先生序引亦清新。尺书已报泥金帖，丹字仍清衣锦人。

桂籍共誇亨有路，泮林无倦诵于春。东川素与西川敌，又见荣名上翠珉。
次韵刘无言寿山中五绝句敢请诸僚和之
葛立方（宋代）

萧閒谷饮更岩栖，应笑痴人簿领迷。
万顷青油行省舫，嫩黄轻拂柳条低。
和安中铁柱留题
刘弇（宋代）

隐然平地起嶙峋，千古舂波此与濒。九牧贡金殊夏后，三泉下与笑秦人。

力回坤轴阴机壮，妙洒银钩榜墨新。欲识当年镕铸意，莽芦终恐更非真。
夜雨偶成和邓玑伯刺史
卢龙云（明代）

谁遣閒愁到酒边，感时触事意相牵。计缘衣食家为累，梦落风相道苦邅。

孤坐有怀徒耿耿，忧心无地不悁悁。夜来甘雨应沾足，且为三农庆有年。
上苏端明
郑侠（宋代）

闻说天南受赐深，传方施药每挥金。
看天风格樽前熊，妙国胸挥枕上心。
草木亦蒙铨品力，山川难载颂歌音。
如今收拾知何用，衣被华夷有传霖。
昔向东坡览古文，长嗟简策锁风云。
那知日月归元首，立见夔龙遇放勋。
夷夏生灵真久困，圣贤膏泽有前闻。
帡幪天地期功业，妙画奇书请暂焚。
种牡丹分得长字
戴亨（清代）

积翠古名园，颓废无人赏。荣华有憔悴，天香委榛莽。

我来宰兹土，搜奇怅已往。念此绝世姿，移置瑶台上。

瑶台一何崇，榛莽一何枉。殷勤灌溉心，重是百花长。

草木感知己，酬报情岂爽。倍发来春花，高堂供色养。
哭虚海上人
郑巢（唐代）

一化西风外，禅流稍稍分。买碑行暮雨，斫石葬寒云。

静户关松色，荒斋聚鸟群。朗吟声不倦，高传有遗文。
古仙词
纥干著（唐代）

珠幡绛节晓霞中，汉武清斋待少翁。

不向人间恋春色，桃花自满紫阳宫。
泊雷江
董嗣杲（宋代）

沽酒难浇傀儡胸，风平浪息卧孤篷。
寒知僵舣雷江口，醒落狂吟雪店中。
劳去有身侔病鹤，愁回无耳听哀鸿。
行人那比淮人逸，豆饭藜羹乐岁终。
新桥遇秋岩
董嗣杲（宋代）

出郭看山眼便醒，故人相值说云萍。
了翁屋后晚烟碧，茂叔阡头秋草青。
绝壑雨过溪水响，高峰月上谷云停。
鸟巾漉酒菊花店，醉拣陶诗书纸屏。
览愚得诗卷有怀亡弟之作怅然感之因用其韵
李东阳（明代）

楚词招罢日昏黄，不见幽魂为返香。寒菊有歌同薤露，秋风无雁忆衡阳。

神交不隔江南北，尘世空惊梦短长。去岁兹辰那可问，不胜清泪夜灯傍。
日暮
明秀（明代）

西阁日将夕，川原生暮烟。远林归倦鸟，枯叶抱寒蝉。

野岸渔罾外，秋风戍垒前。故人应念我，定有尺书传。
忆山
刘挚（宋代）

昔者气少锐，狂走登泰山。东峰候海日，危磴跻天关。

上攻秦汉事，遗文大碑顽。南浮九江会，庐阜几往还。

双林到如家，瀑布声潺潺。扁舟上湘水，南衡若屏环。

巍阁坐杳霭，祝融费跻攀。幽寻恣所适，曾不虞辛艰。

其馀林壑趣，可数皆班班。逮今岁十改，志气日已孱。

前时两河吏，风埃走青纶。荆州乃泽国，自昔登临悭。

佳山到郢尽，平地千里闲。尘耳忆猿啸，屐齿生苔斑。

安得苍翠姿，下落樽酒间。平生林丘志，未去心如瘝。

去就不勇决，将见移文讪。
和谢吏部铁字韵三十四首·谢杨休三首
邓肃（宋代）

人生相值梗萍耳，无酒投钱亦饮水。
况公家世足风流，封胡羯末又贤子。
匹马来寻物外人，坐上无毡寒不嗔。
倾盖相逢已如故，洗空机械情更真。
公今在陈粮屡绝，恶圆喜方我尤拙。
穷愁相守两萧然，富骄何事如意铁。
与宝觉宿龙华院三绝句
王安石（宋代）

世间投老断攀缘，忽忆东游已十年。
但有当时京口月，与公随我故依然。
梦回
赵孟坚（宋代）

点点桃花短短墙，雨声彻夜响回廓。
觉来蝴蝶家山梦，一半分明一半忘。
和曹克明都事灵岩二绝 其二
陈方（元代）

门外长松可十围，松根下有茯苓肥。一双啼鸟忽飞去，却是老僧来挂衣。
寄永嘉叶丈以昌甫韵
韩淲（宋代）

谁云遣兴莫过诗，诗到清愁只自知。老去山林能几许，近来香火复奚为。

随身作务何须较，脱手成文不费辞。宿觉庵高飞梦到，一春花柳更无私。
经河源军汉村作
吕温（唐代）

行行忽到旧河源，城外千家作汉村。樵采未侵征虏墓，

耕耘犹就破羌屯。金汤天险长全设，伏腊华风亦暗存。

暂驻单车空下泪，有心无力复何言。
斋中绘五岳为图称卧游焉各系以诗 其三 嵩山
胡应麟（明代）

远下昆崙度玉华，黄河九曲照三花。空明洞底无人住，散发中天弄紫霞。
春日黄梅花二首 其一
谢薖（宋代）

腊梅初与雪争妍，素艳寒香亦可怜。政使北风吹得尽，一枝金蓓始嫣然。
儗曹子建杂诗五首 其一
曹家达（清代）

元冥既代德，飘风吹北林。林阴带曲室，清商郁素琴。

百感沸零节，梗咽成离音。借问何所弹，将毋游子吟。

芳春抛白纻，耐兹寒暑侵。鸡鸣复犬吠，戒备一何深。

辛苦不见亮，日暮难为心。
箬溪楼制锦堂长兴长官赵可斋新制 其二
释居简（宋代）

古制宜藏巧，吾宁十目窥。弗将青镜掩，谁兆白鸥疑。

雁鹜方群散，罝罦各自施。悠然机杼别，无愧召南思。
闻旧馆人高斯和之丧吊其子德渊
黄玠（元代）

川谷掩灵气，门户有丧氛。栖神托微息，变灭归无垠。

时过不再春，日昃不再晨。诸生尚华发，何况我与君。

昔者搴芳芷，研席遗清芬。输心结分好，无乃太悁勤。

嗷嗷霜下鸿，犹知念同群。几日吊遗孤，哭酹青山坟。
兰若杂言 其三
释净端（宋代）

老来无事掩柴扉，林下闲闲何所为。莫道茅庵无一物，窗前片片白云飞。
祝融吟
韩淲（宋代）

绍熙三年冬，二十有五日。良月信城西，一火近千室。

其间邸店多，吾亦仅六七。暮收五百钱，旦为十口实。

兹乃例遭焚，隐忍不敢诘。閒常巷党人，意谓颇丰逸。

高者即见鄙，下者但相疾。终岁纵栖栖，畴肯顾蓬荜。

生产今泯焉，诸贤必能悉。祝融疑相吾，参元可同律。
司命宫杨道士息轩
苏轼（宋代）

无事此静坐，一日似两日。
若活七十年，便是百四十。
黄金几时成，白发日夜出。
开眼三千秋，速如驹过隙。
是故东坡老，贵汝一念息。
时来登此轩，目送过海席。
家山归未能，题诗寄屋壁。
和德清曹鲁郊七十一吟
牟巘（宋代）

元日书甲子，晓槃问五辛。颇记绛县老，宜有善颂陈。

君乎生是岁，早晚战伐尘。明年七十二，旧谍无纠纷。

斜飞滞栖枳，旁观叹积薪。欸乃来泽国，比屋多嚬呻。

何由跻寿域，君勿开荒榛。遗以大有年，在在鼓腹人。

非徒事勾稽，耄稚情日亲。溪流甚清泚，鹅山亦嶙峋。

胡为动乡思，便欲乞其身。驾言登东山，遐眺穷崖垠。

有时于沂浴，庶几远俗氛。平生布衣旧，方今鼎铉臣。

挽留不听去，好语温如春。悠然复少住，终惠此邑民。

九十以珍重，八十起渭滨。如君老益壮，眼明无眵昏。

精力殊未衰，齿宿意自新。盍陪英俊游，可是枯槁伦。

而况二三子，左右参鱼鳞。从翁取青紫，且姑置垂纶。

忆昨初相识，气象清以淳。而我已索如，发短不可耘。

蓬庐辱再访，顿觉双眉伸。大笑向我言，六甲那解轮。

惟须饮美酒，分饷良已勤。珍重君子意，自酌不及宾。

和气何盎盎，喜色何津津。长我梨与枣，平地即仙宸。

勿使他馈伤，小大相参辰。悛诵长短歌，尤足夷我神。

倘来视富贵，高情渺浮云。想其下笔时，健能斡千钧。

君倡我当和，撚髭檐屡巡。向来九老集，往往多沉沦。

亦欲相从去，病惫力弗臻。似闻纪初度，先我十二旬。

看君咏薰风，笑我醉霜旻。所期在千载，天地见本真。
疏山
李商叟（宋代）

忙中安得此身閒，杖策西风自往还。
今日已偿云水债，篮舆带雨下疏山。
答张以道
释宝昙（宋代）

阿兄书到梁，尽岁室悬磬。
公无苦诗穷，我固待天定。
扶持共竹语，寂寞扫花迳。
须公说江湖，小雨狎鸥瞑。
壬辰除夕澄江守
袁应文（明代）

守岁他乡已十年，此宵何事不成眠。宦情一笑花灯下，乡绪千条柏叶前。

青镜渐增潘氏鬓，壮怀犹系祖生鞭。狂歌独夜凭谁语，怅望关前思惘然。
老兵种菊以诗谢之
朱槔（宋代）

蔬畦雨径策勋时，徙种邻墙菊两枝。
九日无人过朱放，十分举酒酌王尼。
花裁栗玉秋风健，香近龙涎晓梦知。
负口不应还负眼，长鑱烦尔镇相随。
过朝娘墓所
许景衡（宋代）

梦中眉目尚分明，一过空堂百感生。怀抱牵衣今已矣，春风渺渺暮潮平。
杂曲歌辞 凉州词
薛逢（唐代）

昨夜蕃兵报国雠，沙州都护破凉州。黄河九曲今归汉，塞外纵横战血流。
送宏上人住保宁寺
王绂（明代）

别来忘岁月，相见又飘然。去住浑无著，行藏只任缘。

故山唯落木，废刹锁荒烟。师去重开社，香灯祝万年。
虞美人·犹疑绿萼花微甚
刘辰翁（宋代）

犹疑绿萼花微甚。难与青莲并。

青莲朵朵是天人。又向天人想青、洛阳春。

多情素质尘生步。况被潘妃污。

此花仍是□微赪。却似娇波波外、两眉青。
赠何中立
郭从周（宋代）

三字从来月正圆，一麾从此出秦关。
钱塘春色浓如酒，贪醉花间卧不还。
杏花
郑谷（唐代）

不学梅欺雪，轻红照碧池。
小桃新谢后，双燕却来时。
香属登龙客，烟笼宿蝶枝。
临轩须貌取，风雨易离披。
八月十九日试院梦冲卿
王安石（宋代）

空庭得秋长漫漫，寒露入暮愁衣单。
喧喧人语已成市，白日未到扶桑间。
永怀所好却成梦，玉色彷佛开心颜。
逆知後应不复隔，谈笑明月相与闲。
奉送少讷还青神
文同（宋代）

湿云堆空泄淫雨，日与三嵎气相轧。
春阳沈伏不得动，万木屈蘖草藏茁。
丛冈复岭谁敢度，旦暮寒鸡叫泥滑。
少讷胡为犯此苦，特念我困来省察。
延之累日对佳话，如侍大飨听椌楬。
彦瞻弟兄别已久，使我心胸昏莫刮。
天将少讷愈我病，次第为取蹊茅拔。
长编巨轴写治乱，笔墨挥洒何横猾。
词章直如子长健，辩论不比仲连黠。
我惭无琴类师旷，鹤误衔珠投二八。
酌泉煮蔬共家馔，敢用俗礼费烹杀。
少讷忽尔道其去，归辕在途不可揠。
此怀作恶定数日，愦愦已觉惭磨戛。
欲留少讷意无尽，更为逡巡柅西辖。
题钱公辅众乐亭 其一
邵必（宋代）

海边民物鲜欢娱，太守经营与众俱。园圃新阴多杞柳，池塘生意足鱼蒲。

长空不碍高飞鹄，浅水兼容短胫凫。此乐有谁知我趣，归来红旆日西晡。
贺太常黄少卿
吕声之（宋代）

自从朝奏一封还，便整归装问故山。
剩得清名千载重，何妨晚节十年閒。
惯寻夜雪逵溪路，却谢春风汉殿班。
国史旧编加简对，春秋直笔任诗删。
玉烛新 送陆宪长之江西
邵宝（明代）

今岁春王正。报道大江西，宪台增胜。寒生万壑，冰壶里、更明月相辉映。

浙江今日，清风动处秋潮定。捲山雨、百鉴堂前，为万姓新观听。

平生志在经纶，看案牍如山，等閒酬应。尚馀高兴。

吊孺子、东湖独穿云径。霜严江净。古柏枝岁寒逾劲。

有天书、行召君还，庙堂执政。
虚堂
高鼎（清代）

虚堂独自掩疏棂，久客天涯醉亦醒。
廿载江湖双眼白，五更风雨一镫青。
艰危已觉尘心淡，魂梦犹惊战血腥。
祇为深恩酬未得，琴书何暇叹飘零。
北园杂咏
陆游（宋代）

白发萧萧病满身，冻云野渡正愁人。
扬鞭大散关头日，曾看中原万里春。
春怀 其四
韩淲（宋代）

浇淳固一致，大抵务归厚。百年草栖尘，孔孟已无有。

书不求甚解，又不喜饮酒。宦情随牒移，庸能累身口。
和三哥立春即事
韩维（宋代）

青帝收寒岁令回，彩幡今胜下天来。
人声恺乐归歌缶，风气恬和拂寿杯。
发逐时光明似雪，心谙世味冷于灰。
西堂梅蕊今年晚，应待安舆到始开。
登蓟丘楼送贾兵曹入都
陈子昂（唐代）

东山宿昔意，北征非我心。孤负平生愿，感涕下沾襟。

暮登蓟楼上，永望燕山岑。辽海方漫漫，胡沙飞且深。

峨眉杳如梦，仙子曷由寻。击剑起叹息，白日忽西沉。

闻君洛阳使，因子寄南音。
凤凰台上忆吹箫
张炎（宋代）

味凄然。以其号孤篷，嘱余赋之。

水国浮家，渔村古隐，浪游惯占花深。犹记得、琵琶半面，曾湿衫青。不道江空岁晚，桃叶渡、还叹飘零。因乘兴，醉梦醒时，却是山阴。

投闲倦呼俦侣，竟棹入芦花，俗客难寻。风渺渺、云拖暮雪，独钓寒清。远溯流光万里，浑错认、叶竹寰瀛。元来是、天上太乙真人。
秋思一首寄方君遇
吴潜（宋代）

西风黄叶堕阶前，秋思撩人已可怜。
身渐衰来非一日，心都懒处是今年。
爱憎毁誉何关我，消息盈虚要识天。
六十四翁凡百足，只祈君相放归田。
高座寺
储国钧（清代）

四百南朝寺，犹余高座名。桫椤花落处，满院碧苔生。

石径分茶社，云峰閟磬声。上方无客到，趺坐豁羁情。
西江月 索林铁崖侍史絮铁不见作此嘲之
宋琬（清代）

阅尽古今侠女，肝肠谁得如他。儿家郎罢太心多。

金屋何须重锁。

羞说馀桃往事，怜卿勇过庞娥。千呼万唤出来么。

君曰期期不可。
三山先贤祠落成八首 其一
熊鉌（元代）

填宿久旅奎，一朝开文治。行歌闽水春，芹藻见新意。

林亭郁环合，祠宫敞宏丽。欲赓泮宫颂，且作乡校议。
寄昙、嵩、寂三上人
元稹（唐代）

长学对治思苦处，偏将死苦教人间。

今因为说无生死，无可对治心更闲。
上熊待制生辰二首 其二
刘弇（宋代）

往岁曾看九万飞，日边亲得好光辉。西清儤直荷为橐，左蜀宣风绣作衣。

直使声名过紫塞，剩留功业到黄扉。苍生久系为霖望，早晚追锋合北归。
次韵寄蓝六在广陵
黄庭坚（宋代）

圣学相期沧海头，当时各倚富春秋。
班扬文字初无意，滕薛功名自不优。
焦尾朱弦非众听，南山白石使人愁。
传声为向扬州问，相忆犹能把酒不。
水调歌头（游武夷）
覃怀高（宋代）

翠蕤插云表，初意隔仙凡。临风据案一见，邂逅似开颜。几欲拿据九曲，便拟扪参绝顶，直下俯尘寰。聊此税吾驾，赢得片时闲。

问仙人，缘底事，去不还。长风浩浩，何许清梦杳难攀。只有苍烟古木，好在清湍白石，依旧画图间。回首武夷路，杳霭没云鬟。
过江西次赵征夷韵题扇赠赵伯颙有感云耳 其一
韩雍（明代）

重过西江又十年，江山风景尚依然。门生故吏多腾达，知有何人记二天。
寓锦石寒梅寺，有怀罗戒轩、胡大灵
成鹫（清代）

珠林绀宇信无缘，石室移居又一年。破衲拥床钟板后，残书堆阁药炉边。

入山岂有红尘路，驻世应无白发仙。待子不来身渐老，寒梅花下独栖禅。
偈颂六十首
释昙华（宋代）

九年面壁，坏却东土儿孙。
只履西归，钝置黄面老子。
梦中作四首
曹勋（宋代）

阆苑东头白玉京，五云拂拂护层城。
龙鸾高并旌幢过，知是仙班退紫清。
看野庵遗草有感
林时嘉（明代）

百年书墨两三行，泪落西风可断肠。白璧惊埋新垄壤，青帘忍见旧文章。

精魂想像梅花月，寤寐凄凉屋角霜。何处楼头人不寐，夜深吹笛到山阳。
乐府 其三
许棐（宋代）

郎身如纸鸢，断线随风去。愿得上林枝，为妾萦留住。
黄叶行送祖唐臣归柘县
王修龄（金朝）

送君黄叶山，黄叶纷不埽。上有萧萧之风树，下有漫漫之衰草。

山中黄叶行复青，髀肉一消人自老。酒尽意不尽，执手临古道。

古道连延走锦襄，锦襄日暮浮云翔。一灯孤馆相思处，寒雁一声秋夜长。
破山璎珞桧
释居简（宋代）

雪枝新纵纵，霜子旧玲玲。漙露烦添缀，萦风缓剪零。

贯珠烦蚁度，编贝倩谁经。瑶草随山尽，来寻千岁苓。
次韵杨丈夜寒直舍 其一
陈渊（宋代）

天寒官舍转骚骚，败壁饥虫永夜号。应对短檠呵冻手，只将长卷扫冰毫。

官游久矣空环辙，生事萧然孰载醪。亦有从前经国意，拔贤人或望山涛。
偈颂四十一首
释慧晖（宋代）

夜间洗热凉飘飘，六月皎然满天雪。
青林日晚人归宅，红谷天明客唤月。
萤火
杜甫（唐代）

幸因腐草出，敢近太阳飞。
未足临书卷，时能点客衣。
随风隔幔小，带雨傍林微。
十月清霜重，飘零何处归。
赠庞炼师（女人）
李洞（唐代）

家住涪江汉语娇，一声歌戛玉楼箫。睡融春日柔金缕，

妆发秋霞战翠翘。两脸酒醺红杏妒，半胸酥嫩白云饶。

若能携手随仙令，皎皎银河渡鹊桥。
寿图提学谢侍御请赋
孙承恩（明代）

春阳煦物浓若饴，蟠桃结子何累累。仙童捧出来瑶池，大可如盎鲜凝脂。

太和孕毓流华滋，三千年方一见之。当年曾许曼倩窥，岂知后世更有偷桃儿。

谢子纯孝天应知，奉亲爱日拳拳私。阿母圣善仁且慈，庭前兰桂森葳蕤。

高堂长日薰风吹，祝釐设帨当此时。飞飞青鸟来致辞，桃今再熟为子贻。

助尔上侑长生卮，福禄单厚生期颐。
虞美人
张元干（宋代）

广寒蟾影开云路。目断愁来处。菊花轻泛玉杯空。醉后不知星斗、乱西东。

今宵入梦阳台雨。谁忍先归去。酒醒长是五更钟。休念旧游吹帽、几秋风。
齐桓公
王彝（明代）

召陵初服荆，首止复宁周。瓜瓞既云茂，楚氛亦奚忧。

伟哉一匡功，首盟至葵丘。胡为曾西子，兴言贻彼羞。

宣王有遗烈，江汉至今流。舍彼僣王罪，世远及胶舟。

孝子贵几谏，忠臣纳嘉猷。羽翼制君父，嗟兹乃诡谋。

图伯巳如此，震矜何足尤。春秋不获巳，世降日滔滔。

将无彼善者，桓公谁与侔。
重至秀山售屋将归十首
方回（元代）

高下花千树，东西屋百间。
一毫非易得，双手竟空还。
勇锐伤轻脱，愚冥昧险艰。
全城保生齿，终觉愧衰颜。
咏史下·慕容恪
陈普（宋代）

傅说济川空道在，彦方贩鬻叹时难。
年来惟有樽空虑，一任滔滔溉倒澜。
黄浦道中
丁丙（清代）

黄浦江头夜月明，青龙桥外暮潮生。廿年重抚疏疏柳，输与凉蝉自在鸣。
平齐行二首
刘禹锡（唐代）

胡尘昔起蓟北门，河南地属平卢军。貂裘代马绕东岳，

峄阳孤桐削为角。地形十二虏意骄，恩泽含容历四朝。

鲁人皆解带弓箭，齐人不复闻箫韶。今朝天子圣神武，

手握玄符平九土。初哀狂童袭故事，文告不来方振怒。

去秋诏下诛东平，官军四合犹婴城。春来群乌噪且惊，

气如坏山堕其庭。牙门大将有刘生，夜半射落欃枪星。

帐中虏血流满地，门外三军舞连臂。驿骑函首过黄河，

城中无贼天气和。朝廷侍郎来慰抚，耕夫满野行人歌。

泰山沉寇六十年，旅祭不享生愁烟。今逢圣君欲封禅，

神使阴兵来助战。妖气扫尽河水清，日观杲杲卿云见。

开元皇帝东封时，百神受职争奔驰。千钧猛簴顺流下，

洪波涵淡浮熊罴。侍臣燕公秉文笔，玉检告天无愧词。

当今睿孙承圣祖，岳神望幸河宗舞。青门大道属车尘，

共待葳蕤翠华举。
鹊踏枝 愁
陈世祥（清代）

潦倒十年愁窟里。病酒逋诗，意兴都无几。愁绪世间何物比。

青衫湿似邗江水。

着地寻来谁可避。好月名花，加倍添人泪。最叵天公无意味。

生生风雨将春废。
励志诗 其八
区大相（明代）

人亦有言，功崇惟志。云胡弗竞，希骥则骥。大人所履，小子所视。

矧兹秽陋，能不思企。
水调歌头·功名果何物
程伯春（清代）

功名果何物，天欲付英豪。请看襄汉，今日谁驾六灵鳌。阅礼崇襄元帅，大纛高牙临塞，砥柱一洪涛。百辟拱辰极，欢动赭黄袍。策无遗，勋益著，德弥高。定知阳报，谢庭兰玉付儿曹。秀发如君独擅，浑似当年幼度，文武素兼韬。岁岁长为寿，霞液荐蟠桃。
任城登太白楼
邱云霄（明代）

半江日落登临晚，百尺栏依雉堞浮。人去风流千载上，客惭潦倒十年游。

华清宫冷新词断，采石江空落木愁。清夜独怜楼畔月，至今堪照手中瓯。
雨后二绝句
赵蕃（宋代）

竹树翛然亦雨余，便疑秋已到林居。
恨无新月当霄挂，空遣清风为扫除。
连日风作，洞庭不可渡，出赤沙湖
范成大（宋代）

金沙堆前风未平，赤沙湖边波不惊。
客行但逐安稳去，三十六不涨痕生。
沧洲寒食春亦到，荻芽深碧蒌芽青。
汨罗水饱动荆渚，岳麓雨来昏洞庭。
大荒无依飞鸟绝，天地惟有孤舟行。
慷慨悲歌续楚些，彷佛幽瑟迎湘灵。
黄昏惨淡舣极浦，虽有渔舍无人声。
冬湖落＊此蹔住，春潦怒长随佣耕。
吾生一叶寄万木，况复摇落浮沧溟。
渔蛮尚自有常处，羁官方汝尤飘零。
句
庆书记（宋代）

人从晓月残边去，路入云山瘦处行。
和李世荣韵
耶律楚材（元代）

异同谁足据，俯仰且随缘。居士难联句，梅轩却解禅。

无云皆皓月，何处不青天。话到忘言处，迢迢夜不眠。
得轩即事
刘宰（宋代）

上印还家不计年，水光弥望木参天。
绿云洞里开书幌，红锦波心洋酒船。
临终偈
张道成（宋代）

七十四年命幻身，临行动众动群伦。
鸣钟击鼓浑闲事，一点圆明不动真，
咦！擘破乾坤一玄牝，
拿将日影挂林梢。
颂古一百则
释正觉（宋代）

天盖地载，成团成块。
周法界而无边，折邻虚而无内。
及尽玄微，无分向背。
佛祖来偿口业债，问取南泉王老师，
人人只喫一茎菜。
暮春杂咏 其二
胤禛（清代）

炉烟袅袅拂帘栊，太液波澄晓镜融。卜岁喜看三月雨，惜春深坐百花风。

红尘不到黄金阙，香雾时遮碧玉宫。对此上林光景好，清平愿与万方同。
渔父
陆游（宋代）

数十年来一短蓑，死期未到且婆娑。
敲门赊酒常酣醉，举纲无鱼亦浩歌。
片月又生红蓼岸，孤舟常占白鸥波。
人间各自生涯别，文叔君房媿汝多。
界鱼石
陆应谷（清代）

澄江与江川，两地海相近。一水横跨之，长绳系明镜。

行人道路通，奔走由山径。云何两地鱼，势若相寻竞。

怪石立水间，疆域成分定。衔尾接续来，回头各奔迸。

异哉鱼无知，果谁司其令。我疑此石神，能使鱼退听。

细推理难知，坐观境自胜。天巧辟玲珑，树影空青映。

若逢米襄阳，摄衣拜亦称。我欲遣五丁，移助园林兴。

石去鱼自安，往来各随性。
偈颂五十一首 其十九
释道冲（宋代）

我与释迦老子，有不共戴天之雠。今日为什么烧香礼拜，不是冤家不聚头。
南红门外 其一
弘历（清代）

阅河回跸有馀暇，南苑经过取便途。淡爱轻烟泮远树，香生浓露湿新芜。
虞山迭翠
王鼎（清代）

山晕太古色，日高苍龙飞。吾生好观物，心赏与时违。
鹧鸪天
周星誉（清代）

红蓼梢头涨碧波。黄瓜凉粉一舟拿。茭鸡掠食冲门出，花犬随人泅水过。

宵雨歇，午烟拖。桥阴密密转松萝。趁墟人散村扉掩，一路书声竹里多。
鹧鸪天（十二月二十二日与许干誉赏梅）
叶梦得（宋代）

不怕微霜点玉肌。恨无流水照冰姿。与君著意从头看，初见今年第一枝。

人醉后，雪消时。江南春色寄来迟。使君本是花前客，莫怪殷勤为赋诗。
邻几晚见过小饮
韩维（宋代）

朝居厌喧呶，暮坐若幽独。
忽闻江翁来，喜视樽中醁。
所惭升斗微，不足满君腹。
强酌良胜无，逡巡怯行速。
萧萧风著树，惨惨雨昏烛。
谈精几丧言，道在空击目。
此兴自不浅，岂要酩酊足。
愁怀 其二
朱淑真（宋代）

满眼春光色色新，花红柳绿总关情。
欲将郁结心头事，付与黄鹂叫几声。
黄埭魏氏见江亭
贺铸（宋代）

浮生欲寄酒杯间，马上谁容一日闲。
不是登高粗能赋，老夫真负尔江山。
醉芦花 芦花
高濂（明代）

山青青，水绿绿。芦花两岸风簌簌。白云引惹共飞扬，寒霜点缀簌披拂。

牵动行人江上愁，低垂渔父滩头宿。月明洲渚橹咿哑，谁歌白苎西风曲。
江上行
张时彻（明代）

东风乍雨还乍晴，十里百里闻流莺。
春波渺渺净素练，春山簇簇行画屏。
江上花飞已如霰，泽中蒲柳何青青。
五陵侠客金騕褭，潇湘美人琼玉筝。
珊瑚宝玦照碧草，飞丝急管喧层城。
绣服凌云翡翠动，香轮压雾鸳鸯惊。
日中斗鸡驰道塞，日暮捶鼓纷吹笙。
金陵美人鹦鹉杯，桂棹兰舟不计倾。
相看莫放赤日落，白石清沙无限情。
凤凰台上鸟初下，白鹭洲前笛一鸣。
归途况值明月光，回首犹闻《白苎》声。
村妇谣
李若水（宋代）

村妇相将入城去，呵之不止问其故。
我闻官中新糶米，比似民间较钱数。
常平常平法甚良，先帝惠泽隆陶唐。
愿尔官吏且勤守，无使斯民流异方。
答苏武书
李陵（两汉）

子卿足下：

勤宣令德，策名清时，荣问休畅，幸甚幸甚。远托异国，昔人所悲，望风怀想，能不依依？昔者不遗，远辱还答，慰诲勤勤，有逾骨肉，陵虽不敏，能不慨然？

自从初降，以至今日，身之穷困，独坐愁苦。终日无睹，但见异类。韦韝毳幕，以御风雨；羶肉酪浆，以充饥渴。举目言笑，谁与为欢？胡地玄冰，边土惨裂，但闻悲风萧条之声。凉秋九月，塞外草衰。夜不能寐，侧耳远听，胡笳互动，牧马悲鸣，吟啸成群，边声四起。晨坐听之，不觉泪下。嗟乎子卿，陵独何心，能不悲哉！

与子别后，益复无聊，上念老母，临年被戮；妻子无辜，并为鲸鲵；身负国恩，为世所悲。子归受荣，我留受辱，命也如何？身出礼义之乡，而入无知之俗；违弃君亲之恩，长为蛮夷之域，伤已！令先君之嗣，更成戎狄之族，又自悲矣。功大罪小，不蒙明察，孤负陵心区区之意。每一念至，忽然忘生。陵不难刺心以自明，刎颈以见志，顾国家于我已矣，杀身无益，适足增羞，故每攘臂忍辱，辙复苟活。左右之人，见陵如此，以为不入耳之欢，来相劝勉。异方之乐，只令人悲，增忉怛耳。

嗟乎子卿，人之相知，贵相知心，前书仓卒，未尽所怀，故复略而言之。

昔先帝授陵步卒五千，出征绝域。五将失道，陵独遇战，而裹万里之粮，帅徒步之师；出天汉之外，入强胡之域；以五千之众，对十万之军；策疲乏之兵，当新羁之马。然犹斩将搴旗，追奔逐北，灭迹扫尘，斩其枭帅，使三军之士，视死如归。陵也不才，希当大任，意谓此时，功难堪矣。匈奴既败，举国兴师。更练精兵，强逾十万。单于临阵，亲自合围。客主之形，既不相如；步马之势，又甚悬绝。疲兵再战，一以当千，然犹扶乘创痛，决命争首。死伤积野，余不满百，而皆扶病，不任干戈，然陵振臂一呼，创病皆起，举刃指虏，胡马奔走。兵尽矢穷，人无尺铁，犹复徒首奋呼，争为先登。当此时也，天地为陵震怒，战士为陵饮血。单于谓陵不可复得，便欲引还，而贼臣教之，遂使复战，故陵不免耳。

昔高皇帝以三十万众，困于平城。当此之时，猛将如云，谋臣如雨，然犹七日不食，仅乃得免。况当陵者，岂易为力哉？而执事者云云，苟怨陵以不死。然陵不死，罪也；子卿视陵，岂偷生之士而惜死之人哉？宁有背君亲，捐妻子而反为利者乎？然陵不死，有所为也，故欲如前书之言，报恩于国主耳，诚以虚死不如立节，灭名不如报德也。昔范蠡不殉会稽之耻，曹沬不死三败之辱，卒复勾践之仇，报鲁国之羞，区区之心，窃慕此耳。何图志未立而怨已成，计未从而骨肉受刑，此陵所以仰天椎心而泣血也。

足下又云：“汉与功臣不薄。”子为汉臣，安得不云尔乎？昔萧樊囚絷，韩彭葅醢，晁错受戮，周魏见辜。其余佐命立功之士，贾谊亚夫之徒，皆信命世之才，抱将相之具，而受小人之谗，并受祸败之辱，卒使怀才受谤，能不得展。彼二子之遐举，谁不为之痛心哉？陵先将军，功略盖天地，义勇冠三军，徒失贵臣之意，刭身绝域之表。此功臣义士所以负戟而长叹者也。何谓不薄哉？且足下昔以单车之使，适万乘之虏。遭时不遇，至于伏剑不顾；流离辛苦，几死朔北之野。丁年奉使，皓首而归；老母终堂，生妻去帷。此天下所希闻，古今所未有也。蛮貊之人，尚犹嘉子之节，况为天下之主乎？陵谓足下当享茅土之荐，受千乘之赏。闻子之归，赐不过二百万，位不过典属国，无尺土之封，加子之勤。而妨功害能之臣，尽为万户侯；亲戚贪佞之类，悉为廊庙宰。子尚如此，陵复何望哉？且汉厚诛陵以不死，薄赏子以守节，欲使远听之臣望风驰命，此实难矣，所以每顾而不悔者也。陵虽孤恩，汉亦负德。昔人有言：“虽忠不烈，视死如归。”陵诚能安，而主岂复能眷眷乎？男儿生以不成名，死则葬蛮夷中，谁复能屈身稽颡，还向北阙，使刀笔之吏弄其文墨邪？愿足下勿复望陵。

嗟乎子卿，夫复何言？相去万里，人绝路殊。生为别世之人，死为异域之鬼。长与足下生死辞矣。幸谢故人，勉事圣君。足下胤子无恙，勿以为念。努力自爱，时因北风，复惠德音。李陵顿首。
登长安见山楼
司马光（宋代）

到官今十日，才得一朝闲。岁晚愁云合，登楼不见山。
饮丁若思榆枋馆 其二
连佳樗（清代）

君自多幽兴，能留看竹人。檐花催进酒，池水待垂纶。

稍话间中事，真疑世外身。柴扉须静掩，此外即风尘。
杂歌谣辞。步虚词
韦渠牟（唐代）

玉简真人降，金书道箓通。烟霞方蔽日，云雨已生风。

四极威仪异，三天使命同。那将人世恋，不去上清宫。

羽驾正翩翩，云鸿最自然。霞冠将月晓，珠佩与星连。

镂玉留新诀，雕金得旧编。不知飞鸟学，更有几人仙。

上帝求仙使，真符取玉郎。三才闲布象，二景郁生光。

骑吏排龙虎，笙歌走凤凰。天高人不见，暗入白云乡。

鸾鹤共徘徊，仙官使者催。香花三洞启，风雨百神来。

凤篆文初定，龙泥印已开。何须生羽翼，始得上瑶台。

羽节忽排烟，苏君已得仙。命风驱日月，缩地走山川。

几处留丹灶，何时种玉田。一朝骑白虎，直上紫微天。

静发降灵香，思神意智长。虎存时促步，龙想更成章。

扣齿风雷响，挑灯日月光。仙云在何处，仿佛满空堂。

几度游三洞，何方召百神。风云皆守一，龙虎亦全真。

执节仙童小，烧香玉女春。应须绝岩内，委曲问皇人。

上法杳无营，玄修似有情。道宫琼作想，真帝玉为名。

召岳驱旌节，驰雷发吏兵。云车降何处，斋室有仙卿。

羽卫一何鲜，香云起暮烟。方朝太素帝，更向玉清天。

凤曲凝犹吹，龙骖俨欲前。真文几时降，知在永和年。

大道何年学，真符此日催。还持金作印，未要玉为台。

羽节分明授，霞衣整顿裁。应缘五云使，教上列仙来。

独自授金书，萧条咏紫虚。龙行还当马，云起自成车。

九转风烟合，千年井灶馀。参差从太一，寿等混元初。

道学已通神，香花会女真。霞床珠斗帐，金荐玉舆轮。

一室心偏静，三天夜正春。灵官竟谁降，仙相有夫人。

上界有黄房，仙家道路长。神来知位次，乐变协宫商。

竞把琉璃碗，谁倾白玉浆。霞衣最芬馥，苏合是灵香。

珠佩紫霞缨，夫人会八灵。太霄犹有观，绝宅岂无形。

暮雨徘徊降，仙歌宛转听。谁逢玉妃辇，应检九真经。

西海辞金母，东方拜木公。云行疑带雨，星步欲凌风。

羽袖挥丹凤，霞巾曳彩虹。飘飖九霄外，下视望仙宫。

玉树杂金花，天河织女家。月邀丹凤舄，风送紫鸾车。

雾縠笼绡带，云屏列锦霞。瑶台千万里，不觉往来赊。

舞凤凌天出，歌麟入夜听。云容衣眇眇，风韵曲泠泠。

扣齿端金简，焚香检玉经。仙宫知不远，只近太微星。

紫府与玄洲，谁来物外游。无烦骑白鹿，不用驾青牛。

金化颜应驻，云飞鬓不秋。仍闻碧海上，更用玉为楼。

辔鹤复骖鸾，全家去不难。鸡声随羽化，犬影入云看。

酿玉当成酒，烧金且转丹。何妨五色绶，次第给仙官。
寄蒲城宋白小著
田锡（宋代）

春日闲销一局棋，春愁还得数篇诗。
高吟大醉何人问，英略雄图久已知。
破产虽无容足所，丈夫岂合心家为。
时来富贵终须有，懒学梁鸿赋五噫。
次韵孙少述二首 其一
刘攽（宋代）

蓺苗欲其实，种椒欲其繁。我本正礼家，世人称二难。

学射庾公正，取友念必端。相与今白首，交通可以完。

羡君脱尘垢，顾己羞素餐。聊为鹏鴳飞，各自天宇宽。

一月三寄诗，一诗千百观。恍若从君游，君知我心欢。
西湖十咏 其九 北高峰
王渐逵（明代）

北高峰顶立㠝岏，两岸青山夹海门。歌舞留连湖上月，是谁曾此望中原。
台湾竹枝词 其三
李振唐（清代）

斑鸠声里叫春晴，绿水如环抱画城。閒步夕阳村上路，家家叠鼓赛延平。
小隐园诗
谢绛（宋代）

僕本尘外士，功名若毫末。
因寻小园隐，忽见群芳发。
昔梦宛可记，灵契方兹达。
会须挂朝缨，归弄岩前月。
题陶渊明归庄图
郑应文（明代）

懒居彭泽忆柴桑，解组宁因俗吏忙。庄上豪吟招惠远，窗前高枕卧羲皇。

五株翠柳春容媚，三径黄花晚节香。一代风流更谁似，至今人说晋贤良。
和许宰于尉间字韵诗后一首送其子赴太学
舒邦佐（宋代）

连珠叠璧照窗间，得句须知出等閒。
有似弟兄花萼集，更如大小淮南山。
言诗自愧知来赐，闻十如何敢望颜。
一夜不眠追险韵，起来疏发有诗斑。
把酒祝东风辞
孙原湘（清代）

龙盘镜子凤头鞋，屡卜幽期总不谐。七泽三湘途易阻，六张五角事多乖。

花如可折难抬手，月岂能探却堕怀。只种相思无结实，东风相祝酒如淮。
寓驿舍
陆游（宋代）

闲坊古驿掩朱扉，又憩空堂绽客衣。
九万里中鲲自化，一千年外鹤仍归。
遶庭数竹饶新笋，解带量松长旧围。
惟有壁间诗句在，暗尘残墨两依依。
上吴居交
刘过（宋代）

时平无事清吟好，卫霍贪功未足奇。
争似一篇人脍炙，四方传诵卧龙诗。
寄沈洞主
翁卷（宋代）

想当清夜醮，带月叩仙钟。
指上雷霆诀，庵前虎豹踪。
药收阳地草，薪采故枝松。
拟即寻师去，茅峰叠几重。
净光山四首 其一 宿觉庵
徐玑（宋代）

欲问庵中事，无论后与先。还因一宿觉，不用再参禅。

门远青山曲，檐依古木边。谁当秋夜静，来看月孤圆。
晨起
陆游（宋代）

齿豁不可补，发脱无由栽，清晨明镜中，老色苍然来。
余年亦自惜，未忍付酒杯。
抽架取我书，危坐阖复开。
万世见唐尧，夔龙获亲陪。
寥寥三千年，气象挽可回。
岂以七尺躯，顾受世俗哀？道在无不可，廊庙均蒿莱。
喜雨五首 其四
刘克庄（宋代）

昕朝避黄屋，露祷动苍穹。野老安知帝，豚蹄赛社公。
赏阁后小桃同景纯作
刘敞（宋代）

仆本山野之生民，不堪刺促拘冠绅。江湖自放老将至，岂悟岁月如驰轮。

谬随多士贡王府，浪得虚名通紫宸。遽从下列居第一，当时颇似称平津。

感激更恩报天子，僶俛从事希涓尘。滥书闺籍比朝旧，骤上天禄均儒臣。

肖躬顾影每自愧，譬如蒿艾参松筠。未能引分拂衣往，正用饱食惭悬鹑。

太平中外虽少事，贤哲驰骛犹辛勤。幸无官守逃吏责，自可昏醉穷青春。

夭桃花繁高倚楼，似若有意娱佳宾。浩歌大笑忘检局，座客欢倒知吾真。

东风瞥来能几时，况子东西南北人。人间会合常苦少，击鲜举白毋羞贫。

林端啼鴂风雨夕，异方相忆空酸辛。
偈颂一百零二首
释慧远（宋代）

如来不说无余说，迦叶无闻无异闻。
体得无闻无说说，玉石难分亦自分。
国恩佛恩总报，人王法王道存。
仰祝圣明逾日月，更祈睿筭等乾坤。
题大中寺觉云师壁
沈辽（宋代）

老来情绪似秋烟，水畔林间不计年。世事纷纷何可较，城西寺里学参禅。
忆秦娥 其三
佚名（宋代）

谁道花房采蜜脾。剪成黄蜡小花儿。恶嫌朱粉，不肯肖青枝。
檀花暗香兰许韵，月移芳影雪生肌。不妨花蕊，羌笛尽教吹。
摇落
杜甫（唐代）

摇落巫山暮，寒江东北流。烟尘多战鼓，风浪少行舟。

鹅费羲之墨，貂馀季子裘。长怀报明主，卧病复高秋。